b'\n_START_ARTICLE_\nLimeta\n_START_SECTION_\nOpis\n_START_PARAGRAPH_\nLimeta je manj\xc5\xa1e drevo, 4 do 5 metrov visoko. Plodovi so majhni, ovalni do okrogli, s tankim olupkom. \xc4\x8ce dozorijo na drevesu, zarumenijo do nekoliko oran\xc5\xbene barve, a normalno se sade\xc5\xbei poberejo \xc5\xa1e \xc4\x8disto zeleni, ko so bolj okusni in so\xc4\x8dni. Krhlji so zelo di\xc5\xa1e\xc4\x8di in kislega okusa, saj vsebujejo do 6\xc2\xa0% citronske kisline._NEWLINE_Medtem ko so vsi ostali citrusi subtropske rastline, je limeta pravo tropsko drevo, zato se edina od agrumov ni prilagodila Sredozemlju, razen v Egiptu. Njena domovina je Malezija in Indija, od koder so jo Angle\xc5\xbei uva\xc5\xbeali v velikih koli\xc4\x8dinah, da bi zadostili potrebam svojih mornarjev. Limeta je bila namre\xc4\x8d edino znano sredstvo proti skorbutu. \xc5\xa0e danes se del Londonskih\xc2\xa0\xc2\xbbdocks\xc2\xab\xc2\xa0imenuje Limehouse po nekdanjih skladi\xc5\xa1\xc4\x8dih tega dragocenega sade\xc5\xbea. Danes jo gojijo predvsem v jugovzhodni Aziji, Mehiki, Latinski Ameriki in Karibih.\n_START_SECTION_\nVarietete\n_START_PARAGRAPH_\nZnanih je ve\xc4\x8d vrst limete, a gre le za napa\xc4\x8dno poimenovanje. Edino pravo limeto Citrus x aurantifolia so Portugalci prinesli v Ameriko v \xc5\xa1estnajstem stoletju in se vse od takrat goji na Floridi in v Mehiki. Obrodi trikrat letno, a je zelo majhna: za en kilogram je potrebnih preko trideset sade\xc5\xbeev. Na \xc5\xbealost je pa leta 1992 ciklon Andrew uni\xc4\x8dil mnogo nasadov, ki niso bili vsi obnovljeni._NEWLINE_Zelo znana varieteta je Citrus x limetta, ki je zelo podobna limoni, a je bolj blagega in zelo prijetnega okusa, zato spada med sladke limete. Goji se v Italiji in do nedavnega so jo pridelovali tudi v Kaliforniji. Citrus x latifolia je varieteta limete z ovalnimi in nekoliko ve\xc4\x8djimi plodovi, ki so zelo so\xc4\x8dni. Trenutno je edina vrsta, ki se goji v ZDA, in sicer v Kaliforniji. Citrus x limettioides je prava sladka limeta, ker je skoraj brez kisline (0,1\xc2\xa0%). Goji se v Indiji, Palestini in Egiptu. Je zelo so\xc4\x8dna in skoraj brez semen, a zaradi prenizke kisline njen okus ni povsod priljubljen. Citrus x limonia ni limeta, pa\xc4\x8d pa kri\xc5\xbeanec med limono in mandarino. Je pa zelo podobna limeti, zato jo imenujejo tudi mandarin lime; goji se v Indiji, Kaliforniji in Avstraliji za predelovanje sade\xc5\xbeev v marmelade, ki so baje okusnej\xc5\xa1e od pomaran\xc4\x8dnih marmelad.\n_START_SECTION_\nUporaba\n_START_PARAGRAPH_\nLimeta se v glavnem prideluje za pridobivanje esen\xc4\x8dnega olja iz olupkov. Je namre\xc4\x8d zelo podobno olju, ki se pridobiva iz limon, in je zelo cenjeno v industriji \xc4\x8distilnih sredstev in parfemov. Najve\xc4\x8d ga pa porabi \xc5\xbeivilska industrija za izdelovanje brezalkoholnih pija\xc4\x8d._NEWLINE_V mnogih nasadih se limeta goji samo v okrasne namene, ker je \xe2\x80\x93 kot ostali citrusi \xe2\x80\x93 zimzelena in v ugodnih pogojih cvete celo leto. Tudi njeni majhni plodovi so zelo prijetnega videza, posebno ker ostanejo na drevesu \xc5\xa1e dolgo poleg novih cvetov._NEWLINE_Kot sve\xc5\xbee sadje se limeta ne u\xc5\xbeiva, pa\xc4\x8d pa se uspe\xc5\xa1no uporablja v kuhinji namesto limone. Limete so bolj so\xc4\x8dne in finej\xc5\xa1ega okusa kot limone. Tahitijske limete imajo debelej\xc5\xa1i olupek in so\xc4\x8dno meso, mehi\xc5\xa1ke so manj\xc5\xa1e in imajo tenko, rumenkasto lupino in so zelo kisle._NEWLINE_Z malo limetinega soka se okrepi in obogati okus drugega sadja (melone, papaje, guave, \xe2\x80\xa6). V Aziji oplemenitijo z limeto jedila, ki so pripravljena s curryjem, v Mehiki pa jedi iz morskih sade\xc5\xbeev.'